Проф. др Дејана Јовановић

Биографија

 Професор Дејана Јовановић је редован професор Медицинског факултета у Београду и начелник Одељења ургентне неурологије Клинике за неурологију Универзитетског клиничког центра Србије на коме ради од његовог оснивање пре више од 34 године.

 Бави се ургентним неуролошким стањима и посебно је посвећена цереброваскуларним болестима. Магистрирала је са темом можданих удара код младих људи, а докторирала на цереброваскуларним поремећајима у току трудноће и пуерперијума. Она се усавршавала у областима савремене дијагностике и лечења можданог удара и критично оболелих неуролошких болесника у престижним универзитетским центрима у Утрехту у Холандији и АКХ у Бечу.

 Аутор је или коаутор у преко 300 публикација или радова објављених на националним или интернационалним стручним скуповима. Преко сто радова је штампано у целини, од којих 60 у светски реномираним неуролошким часописима. Аутор је 23 поглавља у међународним и домаћим књигама, уџбеницима и монографијама. Била је позивни предавач на 120 стручних скупова у Србији и региону, а редован је предавач на годишњим скуповима Европске организације за мождани удар чији је истакнути члан. Заменик је председника Националног удружења за мождани удар Србије.

 Проф. Јовановић је од 2011. године сарадник, а од 2019. руководилац научног пројекта Министарства просвете, науке и технолошког развоја бр. 175022 – Депресија изазвана васкуларним болестима мозга: примена неуровизуелазиционих метода у превенцији, раном отктивању и лечењу.

 Она је учествовала у изради Националних водича Министарства здравља за лечење акутног исхемијског можданог удара, а актуелно је председник Радне групе Министарства здравља за израду програма за превенцију и лечење можданог удара у Србији. Такође, један је од аутора Водича Европске организације за мождани удар о можданом удару код жена и актуелно члан групе за израду водича о пнеумонији после можданог удара Европске организације за мождани удар.

 Проф. Јовановић је била члан низа научних и организационих одбора стручних скупова у земљи, од којих се истиче традиционални међународни симпозијум „Изазови у можданом удару“ и чињеница да је била председник организационог одбора Националног конгреса неуролога 2016, као и члан програмског комитета годишње Европске конференције за мождани удар 2019.

 Један је од иницијатора увођења тромболитичке терапије у лечењу можданих удара у Србији, а члан је и тима УКЦС за лечење можданог удара механичком тромбектомијом који је добио награду Града Београда за 2019.г. Проф Јовановић је носилац повеље Друштва неурлога Србије за дугогодишњи и значајан допринос на пољу цереброваскуларних болести.